ACDP skop vas oor verpligte inentingEerw. Kenneth Meshoe, leier van die ACDP. (Foto: Facebook) Die ACDP sê hy steun studente by hoër onderwysinstellings wat die afgelope ruk hul stem dik gemaak het teen verpligte Covid-19-inentings. Die party hou voet by stuk dat verpligte inenting nie in Suid-Afrika toegelaat mag word nie. “God gee aan mense ŉ keuse. As God aan mense ŉ keuse gee, is dit verkeerd vir enige regering om mense te dwing om iets te doen wat hulle nie wil nie,” het dr. Kenneth Meshoe, leier van die ACDP, Maandag gesê. Verskeie universiteite het die afgelope ruk aangekondig dat diegene wat nie ingeënt is nie, nie voortaan op kampusse toegelaat sal word nie. Dit sluit in die Universiteit van die Vrystaat, waar studente, besoekers en personeel van volgende maand ŉ Covid-19-inentingsertifikaat of ŉ negatiewe Covid-19-toets moet toon voor hulle toegang tot een van die UV se drie kampusse mag kry. Die Universiteit van Johannesburg (UJ) het ook aangekondig dat studente en personeel voortaan ŉ bewys van inenting sal moet lewer as ŉ voorwaarde vir registrasie en om die indiensneming van personeellede te bestuur. Die Universiteit Stellenbosch (US) het vroeër aangekondig hy beplan soortgelyke reëls, terwyl die Universiteit van Kaapstad (UK) ook onlangs die groen lig gekry het om inentings verpligtend te maak. Meshoe het gister opnuut die party se teenkanting teen verpligte inenting te kenne gegee en gesê mense moet ŉ keuse daaroor gegun word. “Ek wil net sê ‘viva’ aan die studente. Ons sal saam met julle staan.” Meshoe sê hierdie instellings kan nie teen die Grondwet – wat toegang tot onderrig waarborg – en die wense van studente gaan nie. “Alle studente moet toegang tot onderrig hê. “As jy vrede in Suid-Afrika wil hê, moenie mense dwing nie.” ‘Nee’ vir verpligte inenting Die ACDP is sterk gekant teen verpligte inenting en is ook besig met ŉ regstryd in die hooggeregshof om die inenting van kinders te stuit. Die saak word binnekort aangehoor. “Van wanneer af word mense gedwing om aan eksperimente deel te neem? As jy wil deelneem, is dit jou keuse,” sê Meshoe. Die ACDP-leier sê mense word stilgepraat en dat dwang altyd verkeerd is – ook in die geval van entstowwe. Meshoe sê daar is ŉ afname, verdwyning en verwoesting van demokratiese waardes in sommige lande waar mense nie meer toegelaat word om vir hulself oor kwessies soos inenting te besluit nie. Hy sê mense word onder andere met dreigemente oor hul vryheid gedwing om ingeënt te word. Maatreëls soos Covid-paspoorte en ŉ verbod op toegang tot sekere venues is volgens Meshoe ook niks anders as “hedendaagse apartheid” nie. Gŉ hulp vir dié met newe-effekte Meshoe sê mense wat in sommige gevalle subtiel gedwing word om ingeënt te word, het nou boonop nêrens om hul heen te wend wanneer iets skeefloop nie. Volgens die ACDP voer die party ŉ opdraande stryd om enige inligting oor die regering se vergoedingsfonds vir diegene wat skade ly omdat hulle die Covid-19-entstof ontvang het, te bekom. Die minister van samewerkende regering en tradisionele sake het verlede jaar aangekondig dat dié vergoedingsfonds as deel van die ramptoestand op die been gebring word. Dit is veronderstel om diegene wat ernstige newe-effekte weens die toediening van die Covid-19-entstof ondervind by te staan. Meshoe sê om te hoor dat die fonds steeds nie ten volle in werking gestel is nie, is ŉ bron van groot kommer. “Dit is onregverdig vir mense om beserings op te doen wanneer hulle opdragte uitvoer, of gedwing word om iets te neem wat hulle nie wil nie. En wanneer hulle dan mediese uitgawes het of pyn ondervind, is daar niemand om hulle te help nie. “Hulle het hulp nodig; hul lewens is omgekeer. Ons glo daar moet hulp wees. Die president het ŉ belofte gemaak. Daar is ŉ vergoedingsfonds en die publiek moet daarvan weet en weet hoe om toegang daartoe te kry.” Twee mense wat aanvoer dat hulle ernstige newe-effekte ondervind het sedert hulle die Covid-19-entstof ontvang het, het Maandag hul ondervindings op die ACDP se mediakonferensie gedeel. Zakhele Goqo is ŉ voormalige paramedikus wat aanvoer dat die toediening van die entstof sy lewe in ŉ nagmerrie verander het, terwyl Soreka Oosthuizen by mense gepleit het om hulle nie te laat ompraat indien hulle gekant is teen die entstof nie. Meshoe sê sommige van die slagoffers word boonop beskuldig dat hulle jok wanneer hulle praat oor ernstige newe-effekte. “Kom ons ontken dit nie wanneer hulle sê hulle ondervind pyn nie.”